Прво одликовање страних држављана Орденом народног хероја било је 7. септембра 1944. када је Председништво АВНОЈ-а Указом број 35/44, а на предлог маршала Југославије Јосипа Броза Тита, одликовала тројицу совјетских ваздухопловаца — мајора Александра Шорникова и старијег лајтнанта Бориса Калинкина, пилоте и капетана Павела Јакимова, навигатора који су марта 1944. у Југославију довезли прву совјетску војну мисију предвођену генералом Корњејевим, а потом вршили неколико летова за потребе НОВ и ПОЈ, укључујући и пребацивање чланова Врховног штаба НОВ и ПОЈ са Купрешког поља у Бари, почетком јуна 1944, након десанта на Дрвар. За успешно обављене задатке, Шорников, Калинкин и Јакимов су 20. јуна 1944. Указом Президијума Врховног совјета СССР проглашени херојима Совјетског Савеза. Ордене народног хероја тројици ваздухопловаца уручио је Јосип Броз Тито 6. октобра 1944. у Крајови.&lt;ref name="СЛ 2/45"&gt;&lt;/ref&gt;